[dc]દ[/dc]રિયાનાં મોજાંઓને ક્યાંય સુધી તાકતો રહ્યો. પ્રાથમિક શાળાનાં બાળકો રજા પડે ત્યારે જે રીતે ઊછળકૂદ કરતાં બહાર આવે એમ મોજાં કિનારે આવીને મારા પગ સાથે અટકચાળા કરી જતાં હતાં. આ દરિયાની જેમ દૂર દૂર વતનથી છેક આ વેરાવળ તાલુકાના અંતરિયાળ ગામ સુધી નોકરી માટે આવ્યો હતો. આખા તાલુકામાં કોઈ પરિચિત નહીં. ખોપાળા ગામમાં બૅંકની શાખામાં નોકરી હતી. આજુબાજુમાં નજીકમાં કોઈ મોટું ગામ પણ નહીં. નજીક આ વેરાવળ. તો ય ખોપાળાથી ખાસ્સું દૂર. રજાના દિવસે વેરાવળ-સોમનાથ આવવું કૈંક ઠીક રહે. નાના ગામડામાં બૅંકની ‘વન-મૅન-બ્રાંચ’. એક ઑફિસર ને એક કલાર્ક.